khistorydata/jeongjo-sjw-relations huggingface dataset:
정조 20년 · 강
召見諸承旨輪對官及柑製到記入格儒生于誠正閣
정조 20년 · 목
承旨洪仁浩啓言入格儒生旣有待令之命而講經儒生未及來待於頒賞之時本館之不卽知委事甚未安大司成李晚秀請推考從之
정조 20년 · 강
命繕工奉事尹致猷勿推
정조 20년 · 목
承旨洪仁浩啓言八月十一日日次輪對官繕工奉事尹致猷不爲待令事甚未安請推考敎曰勿推
정조 20년 · 강
命濟州進上常藿折價代捧事令該曹稟處
정조 20년 · 목
義盈庫奉事李是釬啓言臣竊聞貢人輩物議則濟州三邑常藿進上例自戶曹捧納出付貢人而濟藿本來品劣不合於御供物種故貢人輩換貿以用此一款不無弊端臣意則一依北關諸邑之已例自該曹折價代捧以爲永久蒙惠之道爲宜矣敎以令該曹稟處
정조 20년 · 강
今九月十月十一月十二月日次輪對官受點人竝令再明日待令
정조 20년 · 목
敎曰輪對官中九月朔三次十月朔三次十一月朔三次十二月朔二次受點人再明日待令今月二十一日日次輪對官明日受點亦令再明日待令事分付
정조 20년 · 강
命十八日儒生殿講處所以昨日殿講處所爲之
정조 20년 · 강
命二十日都政親臨日次儒生殿講及輪對同日爲之
정조 20년 · 목
敎曰今聞政官言都政以二十日爲之云欲於賓廳使之行政矣更思自强之義親政亦可二十日都政當親臨處所以殿講處所兼行日次殿講當於都政日爲之輪對亦令殿講日待令事分付
정조 20년 · 강
有政吏曹判書沈煥之參議成德雨進
정조 20년 · 목
敎曰吏兵批開拆坐起旣命今日爲之政官牌招開政○槐山郡守金羲淳瑞山郡守兪岳柱相換
정조 20년 · 강
遞承旨申耆以沈鏗代之前望也
정조 20년 · 강
召見黃海監司閔台爀于誠正閣
정조 20년 · 강
召見故江西縣令鄭掑壽後孫聖鸐于誠正閣仍命令該曹錄用
정조 20년 · 목
政院以故江西縣令鄭猉壽後孫持古跡文字來待啓命入侍○予謂聖鸐曰爾與鄭勖世爲幾寸乎聖鸐曰五寸矣予命納其所持來册子及古蹟文字予曰爾果襄武公鄭鳳壽之後孫乎聖鸐曰鳳壽之弟故江西縣令猉壽之五代孫矣○敎曰嘗見龍城雙義錄之印出者益知其贈兵曹判書襄武公鄭鳳壽其弟贈戶曹參判鄭麒壽之事蹟日前因右相言知其後孫聖鸐之上來令內閣尋其齎來之古蹟文字豈特爲渠家之至寶乎大抵襄武兄弟之之功之烈光于屬國彰于海內今於其孫之登筵也如對伊人之典刑而摩挲遺編嗟歎久之何可無一言而還其卷乎且渠千里裹足來京印行渠先實蹟其心可取幼學鄭聖鸐令該曹錄用
정조 20년 · 강
命吏曹參議成德雨改差
정조 20년 · 목
該曹以壯勇營從事官洪守榮差臘享大祭祭官敎曰名以大小法式一有撓改均之爲違制之歸爲均廳郞及糧餉從事之差祭安徐卽亦法式壯營從事官差出時定式亦然則除非特敎或草記豈可越例擧論三銓雖生疏該曹必有掌故之吏則亦當提醒然而無特敎無草記違制越例有此急急塡差惟恐擧措之不突兀者抑何所執吏曹當該堂上姑先改差
정조 20년 · 강
遞吏曹參判徐龍輔以洪明浩代之前望也敍前參議蔡弘遠仍任前職推承旨洪仁浩
정조 20년 · 목
敎曰今日當爲開拆而參判實病復劇難以參政云許遞前望單子入之與參議牌招前參議蔡弘遠之譴罷在於後勿敢乃爾之意敍用仍任○政院以吏曹參議蔡弘遠違召捧入罷職傳旨敎以此傳旨還給呼望承旨推考
정조 20년 · 강
命吏曹參議蔡弘遠推考使之肅謝後入侍
정조 20년 · 목
敎曰吏曹參議蔡弘遠入侍○敎曰飭敎何如而不爲肅謝直爲登筵寧有如許道理惜乎大臣之不能嚴飭吏曹參議蔡弘遠推考使之肅謝入侍○政院啓言吏曹參議蔡弘遠旣入闕中嚴敎之下席稿於延英門外屢度催促終不出肅事體所在萬萬未安所當重勘而本院請推外無他罰何以爲之敎以大臣子弟持身異於他家旣無情勢又非公格而名之曰自畫爲此無嚴之擧所當嚴勘而反有關於事體此啓辭勿施況三銓之家是何家也燥濕義當不擇以此意嚴飭
정조 20년 · 강
命京畿監司李冕膺忠淸監司林濟遠全羅監司徐鼎修推考藍浦縣監趙雲衢罷黜仁川府使李衡弼求禮縣監李宗祥中考施行溫陽郡守尹▣下考施行价川郡守崔性烈道內殘鎭堡權管降付
정조 20년 · 목
吏曹啓言今日考見各道襃貶啓本則仁川府使李衡弼以差欠細傾爲目藍浦縣監趙雲衢以生手向熟爲目玉果縣監魏伯珪以何必求備爲目求禮縣監李宗祥以謗或由杖爲目俱宜置中考而置諸上考溫陽郡守尹▣題目宜置下考而置諸中考致勤點下殊無嚴明殿最之意請當該三道道臣推考藍浦縣監趙雲衢罷黜仁川府使李衡弼玉果縣監魏伯珪求禮縣監李宗祥竝中考施行溫陽郡守尹▣依定式下考施行允之敎以魏伯珪之生疏勢也道臣之求備卿等之降考俱過矣勿論价川郡守崔性烈不體拔例差邑之意爲敢吝財乎吝財則不愛民可知然於渠何足深責而渠之到此卽何等拔例則不知一念圖報之義及恤己私豈不駭然降付道內最殘鎭堡權管使之除朝辭赴防一以懲溺職之罪一以寓不絕其祿之意
정조 20년 · 강
命江華留守金履翼慶尙水使李得駿平安兵使任嵂北兵使鄭觀采黃海水使徐英輔推考德津萬戶陳澤文山羊會萬戶文泗成中考施行羅暖萬戶黃仁燁▣溫萬戶宋世耼助泥萬戶尹赫周下考施行黃海水虞候沈學祖罷黜又命別害僉使吳顯忠拿處南兵使李壽鵬咸鏡監司趙尙鎭推考
정조 20년 · 목
兵曹啓言拆見諸道襃貶啓本則江華留守金履翼啓本中德津萬戶陳澤文以何責損體爲目慶尙左水使李得駿啓本中包伊萬戶張鳳翔以柔善何妨爲目南兵使李壽鵬啓本中別害僉使吳顯忠以山貿宜勉爲目則宜置中考而置諸上考羅暖萬戶黃仁燁以客謗何招爲目則宜置下考而置諸中考平安兵使任嵂啓本中山羊會萬戶文泗成以謗豈盡信爲目宜置中考而置諸上考北兵使鄭觀采啓本中▣溫萬戶宋世耼悖子盍禁爲目則宜置下考而置諸中考黃海水使徐英輔啓本中助泥萬戶尹赫周以誚謗姑恕爲目則宜置下考而置諸中考殊無嚴明殿最之意請各該守臣帥臣推考德津萬戶陳澤文包伊萬戶張鳳翔別害僉使吳顯忠山羊會萬戶文泗成竝中考施行羅暖萬戶黃仁燁▣溫萬戶宋世耼助泥萬戶尹赫周竝下考施行黃海水虞候沈學祖以人固純實事或如之爲目則事事不能皆爲純實可知而置諸上考其在嚴明考績之意不可置之中考而止請黃海水使徐英輔從重推考水虞候沈學祖罷黜允之敎以張鳳翔則鎭將之柔善猶勝於推剝土卒之類何必降考乎勿論吳顯忠山貿之目可知其徵斂貂蔘比鳳翔優劣判異令該府拿問處之當該帥臣從重推考同爲等第之道臣亦令推考
정조 20년 · 강
命全羅監司徐鼎修推考長興府使洪龍健靈巖郡守吳在斗久任益山郡守趙有善珍山郡守金箕南治民優劣及益山康津釐弊事竝令道臣條列狀聞又命康津縣監李勉輝改差其代拔例擇送
정조 20년 · 목
吏曹啓言卽見全羅監司徐鼎修狀啓以爲諸道守令數遞邑不堪任及可合相換於間邑者令道臣論理狀聞事命下矣道內數遞邑中全州判官尹光垂咸平縣監金箕憲高敞縣監南履範已因該曹啓稟行會以久任爲定長興府使洪龍健靈巖郡守吳在斗治海弊局政多可觀亦一體限瓜久任俾責成效可合相換邑則益山康津俱以積弊殘邑宜有別般變通益山郡守趙有善珍山郡守金箕南相換康津縣監李勉輝興陽縣監閔亨默相換見今糴事方張勘薄不遠此時迎送恐有掣礙姑待畢糴後赴任亦俱便之道云矣長興府使洪龍健靈巖郡守吳在斗久任事依狀請施行而益山珍山俱以殘邑雖有弊端云而比諸他邑未甚數遞則趙有善金箕南二人治民之術奚長奚短孰優孰劣康津興陽俱以沿海弊邑頗稱難治則閔亨默之吏術果優於李勉輝勉輝之治法何遜於亨默有此相換之請益山康津之某弊可釐箕南亨默之其才所長竝不陳論臣曹有難循例稟處該道臣徐鼎修推考兩邑相換事更令條列其某邑某弊誰可於此誰否於彼以爲狀聞事請分付從之敎以康津倅則滿瓜於康津者又爲計仕於興陽不但有官怠之慮漂人問情事廟堂旣有草記目在已遞之科爲先改差差代而可合久任責其成效者無論文蔭武拔例差送使流戶還集曠土復墾
정조 20년 · 강
命額外壯勇衛兼宣傳官之數如過三員則祿窠以守廳堂上將官禁軍餘果增劃移來不及三員還送該曹
정조 20년 · 목
壯勇營啓言依下敎額外壯勇衛兼宣傳官如有增減於四人之數則祿窠區處一款收議於前大將兼大將處則前大將總戎使徐有大以爲雖定四窠不必拘於四窠日後如有兼帶宣傳官加數而隨其數次次加付則此亦兼帶禁旅禁旅無闕額之慮額外壯勇衛兼宣傳官無無料之歎以此爲式恐合事宜云前兼大將訓鍊大將李柱國以爲額外壯勇衛祿四窠當初目兵曹劃送本營三窠額外兼宣傳官受食一窠額外掌務受食而來頭以額外兼宣傳者姑未知其數之幾何則以三窠定式不免有膠柱之慮臣意則額外宣傳之數若過三員自本營移文兵曹從其加數祿窠增劃移來不及三員祿窠還送兵曹則兵曹初無所損之事而恐亦無窒礙之端云前兼大將禁衛大將李敬懋以爲參下宣傳官祿科之分定於禁旅各番者幾窠竝與額外壯勇衛廳四窠宜有原定都額數彼此俱無贏縮之中額外壯勇衛兼宣傳官四窠內作窠而壯勇衛中雖無可以代差之人宣傳官原定額數不可闕而不差然則不由額外壯勇衛而新差四窠中見缺之代者不可不以壯勇衛兼宣傳官書塡告身而壯勇衛自至加額凡額外壯勇衛中見差各番兼宣傳官窠則亦當以某番兼宣傳官額外壯勇衛書塡官銜而此則有營號倒置之嫌減下額外壯勇衛似爲得宜云前兼大將御營大將李漢豊以爲額外壯勇衛兼宣傳官之數如過四員則其祿窠他無推移之道而向日變通之時禁軍兼任之祿依各廳參下之數以六十二窠定額故壯勇衛兼宣傳官出之則六十二祿窠中隨其多少而有闕云額外壯勇衛事體自別與他參下官雖不可口傳於禁軍仍爲受祿於本窠似涉便當以此定式則四窠之外或多至某窠恐無製礙之端云矣今此諸議旣未純同臣不敢指一仰對而向於筵中有所仰達故玆敢復陳大抵參下宣傳官之分屬於禁旅及額外壯勇衛蓋出於申復舊典培養武士之意則今以祿窠之難便恐不可隨時闊狹移改官銜當初實職祿六十二窠分排時有餘米每朔爲四石零及守禦廳堂上將官所受護軍祿四窠每朔米爲四石八斗太爲三石七斗而姑無歸屬處以此移劃於本營則可作司勇祿十餘窠竝與原四窠而乃爲十五六窠額外壯勇衛之兼帶參外實職者竝付此祿而逐朔放下之規年終會計之節一如本營別將把總頒祿之例則恐合事宜矣敎以該曹自有守廳將官窠禁軍餘窠依訓將議施行
정조 20년 · 강
判府事李命植陳疏乞解惠局籌司及司宰提擧之任申請休致賜批不許
정조 20년 · 목
批以卿之精力尙可强勿辭姑爲行公
정조 20년 · 강
命司鑰林益炫決杖放送仍飭此後殿講時書册閪失徵出於當該司鑰過三次杖配
정조 20년 · 목
刑曹啓言時囚司鑰林益炫原情以爲渠思迷所致今日殿講時諸般等節不善奉行萬死無惜云矣請自臣曹考律科罪敎以校書館書册之閪失專由於書房色司鑰所爲至於昨日擧行不知聖經賢傳之當爲尊閣事之痛駭莫甚於渠爲先嚴杖放送此後殿講命官件以今番新印經書用之之意已爲下敎而此外講册之不謹傳與以致閪失者徵出於司鑰過三次令內閣草記該司鑰嚴杖定配
정조 20년 · 강
飭關北道帥臣選取列邑武士通武經練騎射步射及膂力過人者三技中取一技狀聞仍命所抄虛實相混及循私見漏者當該守令決杖削職
정조 20년 · 목
敎曰北關自是尙武之地武技則尤當勸奬而經工與功令之儒旣命選啓況武士乎依儒生例令各該邑倅就其掌內之能通武經能練騎射或步射者膂力之過人者右三歧中雖未必俱合必取其一歧之分明爲一邑翹楚之人南關則報于道臣北關則報于兵使後錄列名狀啓後待回下道帥臣分試取其入格者給糧料給馬上送則亦當召試所抄者右或虛實相混又或有循私見漏者則當該守令拿致營門從重決杖後削其職名儒生薦擧之不以實者亦當如右道帥臣亦焉逭重勘乎邑抄時則別無規矩之頒下者待抄出登聞更當有下敎竝以此意分付
정조 20년 · 강
命嶺南抄上各技入格武士七人再明日殿座召試
정조 20년 · 목
兵曹啓言慶尙監司李泰永狀啓今夏秋等道內別試武士合試營下鐵箭入格前縣令權就一等三人騎蒭入格閑良林遇榮片箭入格出身劉志行等二人講書入格閑良辛思復等起送兵曹事才已啓下而權就一等七人今已上來矣在前嶺南別試武士齊到後依本道入格技藝自臣曹有更試草記之例請今亦依此例試取敎以嶺南武士旣命抄上及其上來還爲下送渠輩之才劣姑無論殊非勸奬之本意再明日殿座時當召試試官則卿及入直總府堂郞爲之
정조 20년 · 강
全羅監司徐鼎修以靈巖漂到彼人問情馳啓命康津縣監李勉輝罪狀査報海南縣監洪繼善推考問情譯官棍治
정조 20년 · 목
鼎修狀啓以爲卽接康津縣監李勉輝牒呈內靈巖所安島彼人問情次右水營漢學趙東浩今月初八日申時來到縣監與漢學及差使員海南縣監主鎭將梨津萬戶會同彼船所泊處更爲看審其船隻後本板長以均量尺尺之則爲十六尺高一尺六寸頭廣一尺五寸中廣二尺四寸尾廣二尺二寸左右杉板各十道里四面塗灰罅隙其色淡黑前帆竹長十一尺圍圓五握四指鐵帶三處風帆以白綿布十七幅連付長十尺五寸廣四尺中帆竹斫斷所餘存者長二尺七寸圓圍七握鐵帶二處風帆以白綿布二十四幅連付長十二尺廣五尺五寸斫斷後捲置于層樓之內後帆竹長九尺五寸圍圓三握二指鐵帶二處風帆以白綿布八幅連付長九尺廣一尺八寸其上有淡紅色明紬看風旗長廣尺數則插之帆上故有難尺量船艙共十間船尾上有層樓其內有各人所居之處船尾左右外面以大字墨書江南蘇州府元字一百六十二號朱正泰商船十八字以紅色圈圍各字船後面又有金字鵬飛大吉利萬里七字汲水船一隻漂風時已失於大洋中云次見彼人形貌儀樣則俱是男人盡爲剃頭只有一絛辮髮於腦後頭上所着紫毯帽或黑毯帽所着衣服上着靑綿布或黑三升長周衣或內拱白羊皮短周衣下着靑綿布或黑綿布袴衣而縫造制樣必是中國之制仍與漢學詳細通語問情則彼人董雲章所答內我們俱以中華國江南蘇州府元和縣人行商次今年七月十九日持船往關東皮子窩地方裝黃豆十月十九日自關東放洋二十三日到山東石島避風十一月放于大洋回家之際二十九日遭大風十二月初一日辰時漂到于此處人命俱得生全云而彼人等居住初以元和縣爲答矣今此姓名列書中俱以崇明縣書示故問其前後不同之由則所答內元和縣船標所出之縣船戶朱正泰所居之地故以元和縣書示船戶朱正泰之姓名在於船標而不爲來到故問其委折則答以爲在家務農矣黃豆之當初所載爲二百三十二石二斗內七分漂風時投洋時在者爲三分照檢其時存則當初所載石數難以的知而目今所餘實爲不多所載豆油或盛筐或盛缸置於船上故以稱稱之則一筐重爲一百十五斤一缸重爲十斤豆油則其色紫黑不過爲燈油海紅則乃是紅蛤船中可據文跡只是船標二張而一張執照也一張海關徵釥牌也一一摸寫上使以其問答參互事例且考公文及物貨則明是中國商船之漂到者也別無可疑之端其他事情開錄於問情記數多人物遠海漂流之餘無疾病死亡之患誠甚多幸船什中所失各項物件數甚不少而修改還歸之願旣出於問情中不可不依願造給船什修改所入木物長廣尺數依其所示雖爲開錄鐵釘則彼人所言修改時付樣取用大小長短不可預定此則修改時依彼人見樣指的更報計料問情記及彼人等所著所持物件什物成册船體中折傷者別件成册圖畫船體竝上使彼人留住間糧饌監醬魚藿柴水等物另飭措備著實供饋今此問情初以書問而未瑩更以通語了當之間自未免遲滯其在擧行之道誠不勝萬萬惶悚云矣問情差使員海南縣監洪繼善亦以問情事一體修報矣今以問情記參互彼人所答則漂人十二名果是大國商船而所載卜物不過黃豆油魚之屬其他物件亦皆隨身衣服問情記及彼人姓名居住開坐于後船體後錄圖畵彼人所持船標二張小紙一張模寫者及船中什物區別破傷數爻修成册上送于備邊司船主元和縣朱正泰之在家不來小紙中許德林等三人之加數同來悉備於問情中而自前每有如此之事此則無足爲怪彼人船隻造成年久間有腐傷船中什物多有折傷汲水船一隻又爲漂朱改備以給在所不已而彼人等且願從水路還歸所傷船什與漂朱汲水船罔夜造給謹依今下判付從其願發送毋或有一毫稽緩之弊所着衣袴星火造給越海柴糧從優備給事馳撥知委於右水使金處漢彼人等旣願從水路還歸則何風之爲順風當爲詳問而初不擧論事極疏忽今方更爲探問使之詳細報來而當該漢學趙東浩則分付該營各別懲治問情官康津海南兩邑座首公兄待竣事拿致嚴棍計料矣問情記問儞們在何國何地方答中華國江南蘇州府元和縣人問儞們因何事何月日乘船往何地方何月日時到此答今年七月十九日持船往關東皮子窩地方裝黃豆十月十九日自關東放洋二十二日到山東石島避風十一月初十日放大洋二十九日遭大風十二月初一日辰時漂到于此問儞們十一月初十日放船于大洋則向往何處至於遭風之境耶答要還家問儞們十一月初十日放船同月二十九日遭風十二月初一日漂到于此則其間十九日在於何處耶答浮在洋中問備們船中所在爲何物耶答黃豆也問黃豆外更無他物耶答黃豆外又有豆油三筐又有二十二缸又有海紅一百五十斤又有魚乾一百斤又有繭紬十疋包子米五袋云而魚乾卽沙魚也問豆油何油海紅亦何物耶答豆油太油也海紅海蛤也云而卽紅蛤也問包子米出示答玉薥薥云而卽玉水鬚也問黃豆所載爲幾許耶答當初所載爲二百三十二石二斗矣七分漂風時投洋時在者爲三分也問一石爲幾斗答一石爲十斗問儞們淸人耶漢人耶答俱是淸人也問儞們船人共幾許答十二人問俱是男人耶答皆是男人問十二人姓名居住書示之答舵工倪太山水手瞿永朱桂林陳永發季位隆王友山施憲周許德林徐德斌季秀如董雲章黃寶林住蘇州府崇明縣問蘇州府崇明縣元和縣爲何地方所屬耶答直隸江南問初問時儞們俱以元和縣居住爲答今此書示中皆以崇明縣書示前後之不同何耶答元和縣卽船標所出之縣亦船戶朱正泰所居之縣故果以元和縣爲答也問儞們船中有可處之文跡耶答有船標問出示之答是也問船標中有船戶朱正泰之名而今於姓名列書中不入何也答在家務農問儞們官船耶私船耶答私商船問船中所載物件爲誰人之物耶答張愼久之物也問張愼久在何地方而何爲不來耶答居在關東皮子窩往江南賣黃豆不來問船號何也答元字號問船什中無傷失之物耶答大梔木帆竹也後兜梢板河般下邊橫板也後梢旁板河般旁板也後千金木河般上駕龍木也後梢角縫河般交合處也小船一隻船中腰木掛帆索四根等傷失問儞們中有官爵人耶答無有問元和縣有官位幾員耶答只有知縣一位問儞們要從水路歸耶旱路歸耶答船什若修改則水路歸也問執照中尾紙小標中有許德林徐惠斌季秀如三人姓名執照元標中無三人姓名者何故耶答執照中十名則昨年出浦時懸錄者今此三名出海口時加數塡定於小標者也敎以問情事體何等嚴重且蔭倅異於武倅亦異於象譯則漂人居住皆是蘇州姓字亦非方言不問可知爲漢人渠輩旣稱華人而忽於問情也問以漢淸渠輩答語以淸人錄出者極爲駭然漂人亦人最初報辭之然疑於給糧亦甚駭然該縣監李勉輝不可改差而止令道臣從後査問報來後草記勘罪海南縣監洪繼善推考問情譯官亦令道臣嚴棍懲勵
정조 20년 · 강
命全羅監司徐鼎修推考右水使金處漢康津縣監李勉輝海南縣監洪繼善梨津萬戶朴東旭罪狀令道臣査問馳啓
정조 20년 · 목
備局啓言卽見全羅監司徐鼎修狀啓則枚擧康津縣監李勉輝海南縣監洪繼善報辭靈巖所安島漂到異國人十二名果是江南蘇州府商船而右水營回題內該道領將文報中彼人柴糧絕乏自島中先爲救急則彼人飢餒明若觀火入島卽時先問其商船與否後供饋等節申飭擧行云故先以酒餠鮮湯等物宴餉右水營譯官使之馳到罔夜問情云彼人等柴糧乏絕雖未及問情依例備給之意才已題送而問情馳啓之前先此宴餉事極不審兩邑首吏鄕待竣事嚴治懲礪爲辭矣漂人接待自有規例事屬邊情在所嚴謹雖是問情之前明知其絕糧飢餒則島將之柴米救急容或可恕而右水使金處漢之問情前申飭供饋之題已極可駭兩縣監與梨津萬戶酒餠鮮湯宴享之報尤萬萬不審而該道臣狀辭只以兩邑首吏鄕嚴懲爲辭右水使牒題知委之失不爲論責柴糧備給縣牒前已擧行者則道臣之以才已題送登聞者亦甚逕庭竝不可置而不論請該道臣爲先推考右水使金處漢康津縣監李勉輝海南縣監洪繼善梨津萬戶朴東旭罪狀令道臣更爲査問分輕重論列馳啓此後接待擧行等節益加各別嚴飭事請更爲分付允之
정조 20년 · 강
召見藥院提調及諸承旨下直守令于誠正閣
정조 20년 · 목
藥院請診承旨持公事入侍也○藥院提調尹師國曰江界貿蔘纔已來納而尙未給價矣予曰以筵敎發關於關西伯使卽從厚會減師國曰江原道蔘商以一兩重二本有來納於藥院者事雖屑越有難自下退送何以爲之乎予曰別貿勿爲事曾有分付於原營此則非監營所知耶師國曰直來京中故監司不知云矣予曰用有所重不可退送先爲受置令道臣具由論報於本院優厚給價採納人姓名亦同爲報來以爲入稟施賞之地承旨李勉兢曰日前見全羅監司徐鼎修狀啓以紅衣島漂來小船異國人五名船無糧穀人皆饑餓濱死島人於問情前使之入處溫堗私自供饋事黑山島別將至於論罷兵使亦以竣事後別將及洞長嚴治事陳聞矣漂來之人旣至絕糧濱死之境則雖是問情之前不可不供饋若以此勘罪則恐有後弊矣予曰監兵水營狀啓次第來到而急於行會且認以一例末端論罪事未及詳察卽爲啓下矣其狀啓還入
정조 20년 · 강
命以來正月初十日親行社稷祈穀大祭
정조 20년 · 강
命軍資監前主簿金成九令該府嚴勘所逋穀物刻期徵捧仍飭廟堂倉官有逋竝與該堂論罪著爲式
정조 20년 · 목
戶曹啓言司諫李景溟上疏批旨內金成九事依施所逋倉穀令該曹査實草記後處之事命下矣取考該監文書則前主薄金成九庚戌辛亥兩年所逋米一百十四石十四斗零內九十一石十一斗零每石代錢四兩式三百六十七兩已捧實未捧米二十三石三斗零田米三十石太四十三石六斗自該監連加催督尙未準捧公穀事體至重爲郞官者其所逋負至於此多誠極痛駭臣之未卽摘發論勘萬萬惶恐而今旣登於臺章前主薄金成九令該府照法嚴勘所逋穀物亦令秋曹刻期徵捧以爲移送該監準充虛簿之地從之敎以不能摘發之其前其後判堂豈可無罪乎倉官有逋竝與該堂論罪之意定式事言于廟堂
정조 20년 · 강
命別害僉使吳顯忠待其自現拿囚
정조 20년 · 강
命嶺南抄上武士召試二十日爲之
정조 20년 · 강
司諫李景溟陳疏賜批
정조 20년 · 목
疏略曰朝廷之所當遵者法制也人臣之所當守者義理也此而若或放倒其弊也可勝言哉臣以朝紙所出聖敎觀之昨日銓官事誠有所仰認瞻聆者本營從事之差祭安徐旣有定式則銓官之故爲突兀之擧未知其意何居下吏之掌故者必無不爲提擧之理而猶且必行乃已不體聖上平蕩之政不有聖上精微之旨者此豈非探試於上立跡於彼乎外面雖似小事所關亦甚非細不可以已經薄罰置而不論臣謂昨日差祭銓官亟施譴罷之典批以昨日差祭當該銓官譴罷事依施
정조 20년 · 강
命各道牧場所養馬數爻別單此後以啓目爲之賞罰亦爲區別以聞著爲式
정조 20년 · 목
司僕寺別單京畿江華兼監牧官草芝僉使李興大所管三牧場乙卯籍付馬五百八十二匹今生馬一百十五匹合馬六百九十七匹內封進馬二匹各邑分養捉給馬十三匹箭串移放次別關捉出壯雌馬二十匹故失馬六十匹除今年實留放壯兒雌雄馬竝六百二匹內壯雌馬二百九十七匹一年應孳產馬八十九匹今生馬一百十五匹加報二十六匹長峰兼監牧官長峰島萬戶羅太乙所管一牧場乙卯籍付馬四十二匹今生馬五匹合馬四十七匹內各邑分養捉給馬二匹除今年實留放雌雄馬竝四十五匹內壯雌馬十八匹一年應孳產馬五匹今生馬五匹南陽監牧官金逵瑞所管五牧場乙卯籍付馬五百十四匹今生馬九十七匹合馬六百十一匹內封進馬二匹各邑分養捉給馬十八匹故失馬九十匹除今年實留放壯兒雌雄馬竝五百一匹內壯雌馬二百九十六匹一年應孳產馬八十九匹今生馬九十七匹加報八匹仁川兼監牧官永宗僉使前任吳載衡時任金爀所管二牧場乙卯籍付馬一百七十九匹今生馬二十八匹合馬二百七匹內封進馬一匹各邑分養捉給馬四匹故失馬三十二匹除今年實留放壯兒雌雄馬竝一百七十匹內壯雌馬八十七匹一年應孳產馬二十六匹今生馬二十八匹加報二匹水原陽城等監牧官李萬羽所管二牧場乙卯籍付馬二百五匹今生馬三十四匹合馬二百三十九匹內封進馬一匹各邑分養捉給馬九匹故失馬二十五匹除今年實留放壯兒雌雄馬竝二百四匹內壯雌馬一百十四匹一年應孳產馬三十四匹今生馬三十四匹全羅道興陽監牧官朴宗善所管九牧場乙卯籍付馬八百二十三匹荏子島移來馬十五匹今生馬一百四十八匹合馬九百八十六匹內封進馬二匹各邑分養捉給馬三十三匹故失馬一百匹除今年實留放壯兒雌雄馬竝八百五十一匹內壯雌馬四百四十六匹一年應孳產馬一百三十四匹今生馬一百四十八匹加報十四匹順天監牧官李晃晃所管四牧場乙卯籍付馬四百八十三匹荏子島移來馬十五匹今生馬七十七匹合馬五百七十五匹內封進馬二匹各邑分養捉給馬三十匹故失馬五十八匹除今年實留放壯兒雌雄馬竝四百八十五匹內壯雌馬二百四十七匹一年應孳產馬七十四匹今生馬七十七匹加報三匹羅州監牧官張僴所管三牧場乙卯籍付馬四百十六匹荏子島移來馬五十八匹今生馬六十八匹合馬五百四十二匹內封進馬二匹各邑分養捉給馬十六匹故失馬六十九匹除今年實留放壯兒雌雄馬竝四百五十五匹內壯雌馬二百二十五匹一年應孳產馬六十七匹今生馬六十八匹加報一匹今珍島監收官前任李鎭鼎時任丁允泰所管一牧場乙卯籍付馬四百五十二匹乙卯今生追報馬十七匹荏子島移來馬十五匹今生馬三十八匹合馬五百二十二匹內封進馬二匹各邑分養捉給馬十九匹欠縮馬一百四十四匹故失馬二十三匹除今年實留放壯兒雌雄馬竝三百三十四匹內壯雌馬一百二十五匹一年應孳產馬三十七匹今生馬三十八匹加報一匹靈光罷牧一收場乙卯籍付馬一百二十四匹今生馬八匹合馬一百三十二匹內各邑分養捉給馬二十三匹故失馬六匹興陽牧場移送馬十五匹順天牧場移送馬十五匹羅州牧場移送馬五十八匹珍島牧場移送馬十五匹除實在無慶尙道晉州巨濟等監牧官前任申大復時任安載述所管二牧場乙卯籍付馬七百五十三匹今生馬三百五十二匹合馬一千一百五匹內封進馬二匹各邑分養捉給馬三十三匹故失馬一百四十九匹除今年實留放壯兒雌雄馬竝九百二十一匹內壯雌馬三百九十六匹一年應孳產馬一百十九匹今生馬三百五十二匹加報二百三十三匹蔚山長鬐等監牧官宋堯熙所管二牧場乙卯籍付馬七百四十九匹今生馬一百四十四匹合馬八百九十三匹內封進馬二匹各邑分養捉給馬二十八匹故失馬一百十九匹除今年實留放壯兒雌雄馬竝七百四十四匹內壯雌馬四百六十匹一年應孳產馬一百三十八匹今生馬一百四十四匹加報六匹東萊兼監牧官多大浦僉使前任尹壽民時任鄭爀所管一牧場乙卯籍付馬一百匹今生馬二十二匹合馬一百二十二匹內封進馬二匹各邑分養捉給馬二匹故失馬十一匹除今年實留放壯兒雌雄馬竝一百七匹內壯雌馬五十六匹一年應孳產馬十七匹今生馬二十二匹加報五匹黃海道長淵兼監牧官白翎僉使前任李泰協時任梁埉所管一牧場乙卯籍付馬一百二十一匹今生馬二十二匹合馬一百四十三匹內封進馬一匹各邑分養捉給馬三匹故失馬十四匹除實留放壯兒雌雄馬竝一百二十五匹內壯雌馬六十八匹一年應孳產馬二十匹今生馬二十二匹加報二匹海州康翎甕津等兼監牧官登山僉使前任徐敬默時任孫世隆所管二牧場乙卯籍付馬一百七十九匹今生馬三十六匹合馬二百十五匹內封進馬二匹各邑分養捉給馬六匹故失馬二十三匹除今年實留放壯兒雌雄馬竝一百八十四匹內壯雌馬九十匹一年應孳產馬二十七匹今生馬三十六匹加報九匹豐川殷栗等兼監牧官椒島僉使池達海所管二牧場乙卯籍付馬一百三十三匹今生馬二十一匹合馬一百五十四匹內封進馬一匹各邑分養捉給馬三匹故失馬六匹除今年實留放壯兒雌雄馬竝一百四十四匹內壯雌馬六十七匹一年應孳產馬二十匹今生馬二十一匹加報一匹平安道鐵山宣川等兼監牧官宣沙浦僉使林福麒所管三牧場乙卯籍付馬五百九十四匹今生馬九十五匹合馬六百八十九匹內封進馬二匹各邑分養捉給馬十四匹故失馬九十七匹除今年實留放壯兒雌雄馬竝五百七十六匹內壯雌馬三百十四匹一年應孳產馬九十四匹今生馬九十五匹加報一匹咸鏡道咸興監牧官權抑所管三牧場乙卯籍付馬一百九十三匹代徵馬三匹今生馬三十三匹合馬二百二十九匹內封進馬二匹各邑分養捉給馬四匹故失馬十六匹除今年實留放壯兒雌雄馬竝一百七匹內壯雌馬一百十一匹一年應孳產馬三十三匹今生馬三十三匹端川兼監牧官端川府使前任李鴻德時任張重吉所管一牧場乙卯籍付馬八十九匹今生馬十一匹合馬一百匹內各邑分養捉給馬三匹故失馬十四匹除今年實留放壯兒雌雄馬竝八十三匹內壯雌馬四十四匹一年應孳產馬十三匹今生馬十一匹不足二匹穩城兼監牧官穩城府使趙文彥所管一牧場乙卯籍付馬一百四十五匹代徵馬八匹今生馬二十四匹合馬一百七十七匹內各邑分養捉給馬六匹故失馬二十四匹除今年實留放壯兒雌雄馬竝一百四十七匹內壯雌馬八十二匹一年應孳產馬二十四匹今生馬二十四匹已上乙卯籍付馬六千八百七十六匹代徵馬十一匹今生馬一千三百九十五匹合馬八千二百八十二匹內封進馬二十八匹別關捉出馬二十匹各邑分養捉給馬二百六十九匹故失馬九百三十六匹欠縮馬一百四十四匹合馬一千三百九十七匹除今年實留放壯兒雌雄馬竝六千八百八十五匹敎以馬政有國所重近來飭禁申嚴之時勸懲宜有拔例況常例在於法典者乎晉州前監牧官申大復賞典自本寺考例草記其中慢忽者亦自本寺草記此後則每歲牧養數爻別單以啓目爲之賞罰區別以聞定以爲式
정조 20년 · 강
命晋州前牧官申大復弊牧牧官差送蘇弊後直除道內守令晉州牧場群頭賞加珍島前牧官李鎭鼎令該府決杖削官仍飭修明點馬之式
정조 20년 · 목
司僕寺啓言晉州前監牧官申大復所管牧馬孳產加報之數至於二百三十三匹之多着意看養誠心奉公其在勸奬之道宜有拔例施賞之擧申大復令該曹復職調用珍島前監牧官李鎭鼎所管牧馬虧欠之數爲一百四十四匹不謹監牧致此耗縮究厥罪狀宜有重勘李鎭鼎請令該府拿問處之敎以法典有曰諸道牧場牝馬百牡十五爲一群每一群定群頭一人每年息八十五匹以上加階特異者加階授職今年晉州牧馬孳息至於二百數十匹之多比之法典幾爲三倍近來群頭未聞論賞若此而何以勸奬乎該牧官申大復差送弊牧牧官蘇弊後直除道內善地守令若無窠而有瓜近者作窠差送群頭亦依法典事當加階授職而古今異宜其能擇人未可知爲先賞加果非賤役之人特差空闕衛將至於珍島雖曰間經滄桑百餘匹虧欠前所未有渠雖捐廩其敢不徵立乎以兵使之體貌自別牧場內虎囕過五匹者該兵使決杖九十載在法書則如渠牧官之無難報寺極爲可駭不可拿處而止該牧官李鎭鼎令該府決杖一百削其官銜自明年點馬之式不可不修明以此知悉
정조 20년 · 강
命分養馬故失瘦瘠不馴諸道守令依法典勘罪
정조 20년 · 목
司僕寺啓言法典內分養馬故失瘦瘠不馴守令論罪註曰一匹重推二匹降一資三匹降二資四匹罷職故失瘦瘠應降二資則堂上降資堂下越祿該邑守令與兼官俱有故而留鄕所當該則徵其故失價瘦瘠則移他官刑推矣丙辰年有頉各官請依此施行敎以馬政之疏忽莫甚於近日赦典雖過卽不過徒流雜犯之竝宥遇赦蕩滌係是特恩則豈可每每分揀乎依法典勘罪
정조 20년 · 강
命五衛將忠壯將在外者都政日差代
정조 20년 · 목
兵曹啓言景福宮衛將權仁重慶凞宮衛將盧性璉俱以身病呈狀乞遞請改差從之敎以五衛將忠壯將在外者一體改差都政日差代
정조 20년 · 강
遞吏曹參判洪明浩
정조 20년 · 목
敎曰情勢衆所共知吏曺參判許遞前望單子入之待下批待開門牌招
정조 20년 · 강
命注書柳遠鳴假注書曺錫中李弘謙拿問院隸嚴治照律前兵曹參判尹弼秉罷職佐郞趙台榮李海淸先罷後拿仍令備局嚴査各司能書吏推捉之弊草記論罪
정조 20년 · 목
兵曹啓言依下敎假注書李弘謙陪使令崔好成捉致日記倩書委折査實則所供內日記修納甚爲急迫兵曹書吏一人借來替書云故本曹書吏處又爲査實則書吏韓祐文所供內因佐郞趙台榮之分付果爲三日替書云崔好成韓祐文各嚴棍十五度今春以後各該替書注書陪使令一竝捉來査問則陪使令楊景仁所供內渠以注書柳遠鳴陪使令自三月至八月隨行前後日記皆爲自書而或値書役浩繁之時則間間借來兵吏替書云朴宗植所供內渠以假注書曺錫中陪使令七月隨行而若値書役浩繁之時則借來兵曹書吏替書云金民秀所供內渠以柳遠鳴陪使令自九月至十二月隨行而間或使兵吏替書云本曹書吏一體査實則書吏吳世豊所供內因佐郞李海淸之分付假注書曺錫中日記果爲替書云書吏金景祿所供內亦因李海淸之分付注書柳遠鳴日記果爲替書云書吏白智煥所供內亦因李海淸之分付假注書曺錫中日記替書云書吏韓祐文所供內因前參判尹弼秉之分付注書柳遠鳴日記替書云日記本自莫重故注書必也躬書自是法例而又況今春飭敎何等截嚴則注書之借吏替書郞廳無難許借已極駭然至於院隸袖手無言下吏肆然冒犯尤爲痛駭請一體嚴棍懲勵敎以飭敎何等截嚴渠輩除非如洪奭周具得魯之初不成樣者焉敢冒禁替寫乎旣非親屬而招來他司吏胥可謂兩罪俱發當該注書柳遠鳴假注書曺錫中李弘謙旣命拿問院隸等卿其嚴治移送刑曹照律許多各司卿曹獨爲犯科近來能書書吏除弊之意果安在哉當該堂上尹弼秉罷職郞廳趙台榮李海淸先汰後拿因此思之各司能書吏推捉之又復如前可以推知令有司堂上來坐本司各別嚴査若有冒犯者當該各司官員使之草記論罪
정조 20년 · 강
召見承旨李勉兢于重凞堂命堂后每一朔日記限來月二十日修正作册承旨句管考閱入啓之限無踰晦日著爲式
정조 20년 · 목
勉兢啓言堂后日記遲滯修納之故屢勤飭敎而差誤處釐正之意臣與左承旨臣洪仁浩前承旨臣李肇源旣伏奉同爲句管之命矣日記修納元無定限除非過期未修則或致忙急多錯臣意則自今以後每一朔日記限來月二十日各該注書修正作册後句管承旨考閱入啓之限無踰晦日而句管承旨中如有在院者則次知校正俱不在院則一人進詣政院擧行三人若皆有故自該房稟旨變通事定式施行似好故敢此仰達矣從之
정조 20년 · 강
訓鍊院以武經註解補緝校正堂上及都廳監董諸臣差下啓
정조 20년 · 목
該院啓言武經註解補緝校正事旣承成命矣堂上刑曹參判李亨元差下使之擧行都廳前府使金養和監董五衛將柳得恭長興庫主簿白東修差下竝令設所始役監董中有實職人竣事間請除本仕從之
정조 20년 · 강
命金吾時囚金成九議處
정조 20년 · 목
義禁府啓言前軍資監主簿金成九原情以爲渠猥以微賤供職無狀以穀物逋欠事有此置對之擧惶恐震越不知所達渠己酉復仕之後聞有前官李福顯之逋欠至爲九十餘石故庚戌年盡爲畢報渠所欠縮則以後日次次備報計料而罪謫之後文書未及磨勘自陷罪戾渠罪萬死無惜云矣請刑推得情敎以除刑推議處
정조 20년 · 강
召見諸承旨及下直守令有司堂上子重凞堂
정조 20년 · 목
諸承旨持公事入侍也○予謂承旨曰近來齋任全不習講讀只冀僥倖極爲駭然今番只以四學首掌色落點使之應講而其外掌色令四學敎授今日內捧講粗以上更爲書啓
정조 20년 · 강
以黃昇源爲吏曹參判蔡弘履爲都承旨竝前望也
정조 20년 · 강
命日次儒生應講懸註寄齋及四學生皆令除落點應講上齋生待題下應製
정조 20년 · 목
因成均館日次儒生書啓敎曰應講懸註人除落點皆令應講其餘上齋生待題下應製寄齋及四學生日前到記應講太無味今番則除落點皆令應講事分付成均館
정조 20년 · 강
遞差承旨沈鏗重推承旨李海愚以魚用謙代之前望也
정조 20년 · 목
敎曰臺監牌招事體何如而申後不入啓辭門限已過之後忽以不爲下批入稟寧有如許道理當該承旨所當嚴勘而生疏所致遞差該房之申退前不爲書入亦甚不察從重推考前望單子入之待下批待開門牌招
정조 20년 · 강
遞司僕寺正李始源
정조 20년 · 목
敎曰明日殿座時進轎差備該寺正李始源以試官進本職改差令該曹口傳差代
정조 20년 · 강
命全義縣殺獄罪人黃大潤更令道臣嚴飭推官加訊得情以聞
정조 20년 · 목
忠淸監司林濟遠全義縣殺獄査啓以爲罪人黃大潤及應問各人等一竝捉致臣營以淸州牧使李寅燮公州判官金箕應差定參覈官眼同嚴覈取招則官婢辰每初招以爲渠女福娘因些少事見忤於吏房黃大潤福娘及其夫林福就屢被笞罰故福娘夫妻不勝其苦今十二月初八日福娘抱持所生乳下女莫丹又率十一歲女兒五禮乘夜逃避之際黃大潤趕追福娘毆踢仆於路傍五禮則怯於威風驚倒呼哭乳兒莫丹則其母被打之時顯有受傷之慮渠弟辰愛居在路邊聞福娘哭聲出往救之使其雇工負而還來五禮因此驚恐第六日殞命而元無被打之事故不敢爲復讎之計至於莫丹一自其後不飮乳呻痛黃大潤始生恐怯以未砂末灌口點額而終不得效第十一日又爲殞命五禮之死雖無被打而其所添病專由於大潤至於莫丹之致命必是大潤打其母之際被傷所致而檢驗時屍身色變處可知其傷痕五六日之內兩孫之相繼致死莫非大潤之祟而初覆檢成案之後大潤之一月一推了無償命之期故渠不勝至冤以至於妄干天聽云罪人黃大潤招辭以爲渠身爲首吏下隸之不勤官役者不得不警責而官婢福娘最爲慢忽之故果爲數三次笞罰矣因此含憾侵辱罔有紀極二月初八日夜福娘稱以流離率其女息癸良允月五禮及其子癸孫乳下女莫丹抱持以去而辱說愈甚渠追到鄕校村路邊據理言責則福娘以爲今旣至於流離之境則何所顧憚乎仍又肆毒投身來撲之際其女癸良奪取所懷之女使之負去無數發惡愈往愈甚故果爲一次足踢則渠乃顚仆路旁溝中佯作垂盡之狀而已無知乳兒有何可怒之端至於打踢況其移負於允月者已在於與渠相接之前則豈或有一分受傷之理乎五禮則以項部胎腫呻痛已久漸加添症終至致死莫丹則亦自昨夏沈病瘠骨而與福娘相鬪後第十一日致死則渠輩乃以兩女之適會致死看作陷害之資至於告官行檢雖以渠輩極意誣捏之言前後納供中亦曰五禮果無受打云莫丹則其母顚倒時必致被傷抑勒爲說驅之於死地而莫丹屍身初檢於三日之後覆檢於五日之間乳稚軟膚向腐色變故全體都是變動之症初無一分傷痕覆檢時臍肚之低陷昭載於無冤錄病患條中則以此觀之莫丹致死非由被傷亦可推知參互法文得免橫罹之冤云辰每更招以爲渠之前後檢招中莫丹及五禮初無被打二字而擊錚供辭以兩兒被其毒打卽地致命云者五禮雖無被打之事驚怯號哭因此添病至於六日致命莫丹則抱在其母懷中則其母顚倒之際必有所受傷故致命雖在於十一日之後而莫非大潤之祟冤憤所致雖以兩兒致命樣上達而至於竝被毒打卽地致命等語果不免爽實本官與天安官爲初覆檢官則木川初無參涉之事而擊錚供辭中誤以木川爲檢官者此亦愚迷所使大潤尙在獄中一月一推而渠以刑配照律上達者邑中公論皆以爲大潤旣不同推則畢竟止於刑配云故倩人構寫之際辭不達意有此差誤福娘夫妻捉囚滅跡云者初覆檢成獄之後本官以林福就毆打大潤之母渠亦拔劍欲刺大潤之故拘留使令房至於十餘日之久則以此一事有若至今拘囚然者此亦借書失實之致至冤在中語多不擇惟願速殺大潤以泄幽明之冤云凡干獄情不出於初覆檢案之外而日久則欺詐漸萌事過則捏合無常按獄之方但當以兩檢爲重今此辰每之擊錚爰辭以其兩孫之死斷之以被其毒打卽地致命而五禮死後辰每之白活也極意愬冤者不過曰胎毒呻吟之餘冒寒觸風又不過曰無大潤犯手之事則五禮之病死宜無可論至於乳女莫丹之死適在於其母被打十日之後則屍親招中抱在母懷轉撲觸傷等語想其光景最近事理第以實因言之初檢旣無定執之贓覆檢未免撈摸之歸無所定執也故論以驚窒而又下呻吟等剩字未免撈摸也故謂以被傷而曾無顯著之的驗靑黑變動之色似因日久壯幼柔硬之別出何法文而誠使莫丹或喫驚而死或被傷而死驚而延至於許久傷者或近於過失則以此償命在所必審況驚與傷皆出於億逆者乎惟此莫丹被傷之虛實專在允月移負之先後而看證各人莫非屍親則有不可準信雇工李春伊亦是屍親邊人而目見移負之實狀足爲此獄之公證最初辰每之爲五禮告官也有曰乳下之女驚怯痛吟莫丹之致傷果爲的實則以屍親必報之心何不據實直言而經旬化去之後始以被傷發告者終不知其端的初則以怯而告中則以傷而言末乃以毒打等語敢徹莫高之天兩檢所未見之一打字隨意粧出則其怯其傷亦安知其非誣乎獄體旣具於兩檢營題又添其一層大潤於此奄奄爲泉下人而及臣到營之後細繹違端稍傳生路則爲屍親者始愕然失圖乃有此鳴冤之擧泛以論之至强者吏房也至弱者官婢也其在扶抑之道宜施加倍之律而殺獄旣係重大法意不敢低仰則執跡於然疑之地求罪於摸擬之場片言折獄斷以死囚者有非仰體朝家欽恤之德意今於特敎査問之下多口屍親同聲驅勒獨掌首吏但稱瞹昧其强其弱一切相反辰每之更招竝以爽錯自服則獄理到此別無疑端黃大潤則事或近於由我罪實著於逞惡按跡求情亦不外於通編中元惡鄕吏移屬殘驛之科而具格之獄亦不得不鄭重久囚屢刑寔出於深惡痛懲之意則賤婢之籲致煩査啓之命而節節落空言言爽實檢供之不發者而乃曰被打旬後之致死者而遽曰卽地牢獄屢朔之囚謂已發配本官十日之拘謂出滅跡甚至於檢邑之換錄而專沒着落則誣罔之罪在所難免倩人構寫之際語皆失實者都不出於無知匹婦愚迷之致兩檢成案在臣未到任之前而傳生之論實出臣手則今此査事固無異於以臣而査臣臣亦不敢自信愚見請令該曹覆啓稟處敎以一獄而致兩命云不計所籲之其然不然拔例嚴飭星火行査矣觀此査啓自引以以臣査臣備陳獄情顚末如畵說出驟看孰不以道臣之說爲然哉然而要囚貴在服念求疑於無疑安知無別般疑端而出於初不起疑之處諺不云乎談甘之家醬未必甘黃哥之可以傳生若由於道伯之善於辭令而惟從道啓決處則其在重三尺之道能無一毫未盡更令道臣嚴飭推官另具意見加訊得情啓聞事分付
정조 20년 · 강
命政院玉堂能書吏使用皆令關由廟堂無得直爲捧甘一遵定式
정조 20년 · 목
備局啓言依下敎今春飭敎以後各司能書書吏使用處有無査問於各司掌務書吏等處則本司入啓册子謄書時分排各司捧甘使用承政院御覽疏箚書役時戶兵曹書吏各一人連爲使用啓覆文書修正時戶兵曹書吏各二人使用弘文館今番諺讀書役時三曹及京兆太僕長興庫等諸司吏亦爲使用而承政院弘文館皆不關由本司直爲捧甘云矣本司入啓册子謄書之役勢不得不分排他司以爲分力之地而前後使用之數或未免過多臣之不能察飭誠極惶悚自今以後量其書役之多少有司堂上分排定數踏印捧甘之意嚴加定式承政院疏箚謄書之役亦是當初定式者而旣非一時間有之事能書吏輩未免有雇人替送之弊事體誠爲苟艱兵曹吏額甚多就其中二窠屬於政院仍其料永爲使役則事甚便好依此分付啓覆文書修正弘文館諺讀書役時能書使用俱係不可已之事而初不關由廟堂直爲捧甘皆因未諳定式之致云此後則雖一人無得直爲捧甘一遵定式施行之意請申加嚴飭從之
정조 20년 · 강
應敎趙弘鎭副應敎尹序東校理洪秀晚尹悌東副校理鄭來百修撰金熙采李基讓副修撰鄭東榦尹益烈聯名陳疏賜例批
정조 20년 · 목
聯疏略曰伏見備局草記下者臣等滿心惶愧無所容措能書書吏之關由備局始乃使役飭敎定式旣勤且摯臣等全然矇昧至犯違越之科雖在該司凡有定例之申嚴者則猶不敢或違況臣等忝居邇列有此首犯臣等之罪益無所逃玆敢陳章徑出伏乞聖慈亟治臣等之罪以爲違式犯科者之戒焉
정조 20년 · 강
勘處金吾時囚柳遠鳴李弘謙曺錫中
정조 20년 · 목
義禁府啓有柳遠鳴口招以爲日記修正之不得借手前後飭敎極爲截嚴而以怠慢之習占便之心無難借書兵曹佐郞李海淸兵曹前參判尹弼秉處借吏替修致有此嚴問之擧渠之罪萬殞難贖云李弘謙口招以爲日記替修雖知有禁令而修納之期日甚迫書役浩多實無趁限修呈之道故借吏於兵曹佐郞趙台榮處無難替書自陷罪戾渠之罪萬戮猶輕云曺錫中口招以爲日記修寫事體至重前後飭敎不啻申嚴而愚蒙怠慢專以占便爲事無難借吏於兵曹郞廳趙台榮李海淸遽然替修自歸故犯之科渠之罪狀萬殞猶輕云三人等嚴問之下游辭漫漶所當請刑而旣有捧供以入之命請上裁敎以日記修納雖有定限衆所共知之公役如曺錫中者猶不敢不告於堂上不借於家內至親而越法冒禁使能書吏替書柳遠鳴則名雖實官每出病代通計一朔在家幾爲二十九日則渠所謂未及趁限者獨非粧撰之語乎然而詳聞事實遠鳴則全然未聞申明之式錫中則其時北關外補云俱有可恕之端竝施違制之公律至於李弘謙諸罪俱發駭悖多端旣非長在堂后與抄啓講製之人則何患無其隙冒禁借書壞却能書吏勿捉之法其外筵話無非問東答西釋褐未幾濫習若此今日招問之下所對尤爲無嚴弘謙施以定配之律渠之所管日記一一使之改書修納於待漏院然後發配○又啓言柳遠鳴曺錫中等幷以公律各杖一百收贖李弘謙全羅道龍潭縣定配而待其所管日記之改書修納請依例押送配所允之
정조 20년 · 강
命假注書曺錫中仍察上注書之任
정조 20년 · 목
政院啓言假注書尹命烈身病猝重勢難察任請今姑改差敎以旣知事實而分揀前假注書曹錫中仍察上注書之任
정조 20년 · 강
命前禁衛中軍崔東岳仍任仍飭禁將射會面試未滿四中降付千總罰射三百巡後草記
정조 20년 · 목
因禁衛中軍望筒敎以崔東岳之射技豈有才落之理如非不能盡心必是近來抛置而然軍門之任罷散亦擬之仍任依例請敍後射會禁將面試貫革十巡未滿四中降付千總罰射三百巡後草記兵曹以禁衛中軍崔東岳方在罷散中何以爲之啓敎以敍用
정조 20년 · 강
召見時原任大臣閣臣禮堂于熙政堂
정조 20년 · 목
時原任大臣率禮堂請對也
정조 20년 · 목
敎曰大臣諸臣求對請擧封册之禮國本正而名號正庚戌以後神人有托臣民叶願至於封册之擧猶屬外面儀節祖宗朝已例與聖意今予所欲仰述之本旨對諸臣言之而明年旣就傳之年也先以明年開講之意亦有言之者領相筵奏當出擧條令吏禮曹知悉
정조 20년 · 강
命大司憲宋煥箕陞擢正卿單付元子師傅
정조 20년 · 목
領議政洪樂性啓言臣等以今日莫重莫大之慶禮擧國顒望之情一辭陳請仰冀兪音之亟降伏承縷縷聖敎不敢更有煩陳而第明年卽元子宮就學之年也謹考事例三歲以前差出輔養官五歲以後則當差出師傅而元子師傅以正二品差出又是先朝定式朝野儲望之人卽大司憲宋煥箕也方在亞卿之列請正卿陞拎該曹單付差出從之
정조 20년 · 강
以李益運爲吏曹參判李城輔爲參議前望也
정조 20년 · 목
以宋煥箕單付元子師傅黃昇源爲禮曹參判韓晚裕爲參議鄭民始爲判義禁
정조 20년 · 강
諭元子師傅宋煥箕趁開講卜吉上來
정조 20년 · 목
敎曰肅廟在沖歲時顯廟命選輔養之官創名講學卿家兩元正膺是任卿於今日踵先武而述先美予固欣幸卿亦與榮卿之幡然豈待予言予雖未接卿面宿德雅執聞已盈耳奚特以卿爲卿家之人而界以委諸明歲就傳之歲也欲令卜吉於歲初卿其趁期登途之意史官傳諭于新除授師傅宋煥箕
정조 20년 · 강
禮曹以元子與師傅相見禮節目啓
정조 20년 · 목
一元子與師傅相見時元子東壁西向立傳具黑團領詣西壁東向立元子先行再拜禮師傅次行再拜禮一元子與師傅相見一朔內三巡進見一講學時師傅所住處以萬八門內公廨或監印所通融爲之書吏二人使令二名以內閣書吏使令兼差擧行一本廳行用印信以奉使印信一顆輸送日用紙地筆墨令各該司磨鍊進排
정조 20년 · 강
敍湖西伯林濟遠
정조 20년 · 목
因前縣監趙重鎭歲抄單子敎以帥臣守令旣無罪名只於道臣不可以未捧傳旨勿論錦伯亦爲敍用
정조 20년 · 목
吏曹被謫蒙放秩前大司憲李義弼前府使徐有知減一等前僉正沈原之前察訪洪光一給牒敍用罷職不敍秩前監司趙宗鉉金載瓉徐邁修敍用削職秩前假注書李致祜給牒罷職秩前縣監鄭雲達前郡守成範鎭前縣令吳在鎭前察訪李長溟前郡守朴志泓前縣監朴彬源前府使趙榮儉前縣令金洪運前都事朴聞遠前府使沈公燁前府使崔雲羽前牧使李彥忠前縣監姜彙喆前學諭鄭敬翰前牧使安廷鐸前縣監金思䄷前府使趙象存前學諭劉㵙前府使尹相重前郡守具允德前縣監具絎前縣監趙重鎭前縣監李靖模前監司徐邁修前府使尹㬘前縣監李秉道前察訪李彙前府使金養和前郡守具允德前縣監具絎敍用奪告身秩前判官趙厚鎭前別提韓範敏給牒前假注書任俊常前正沈銖蕩滌敍用前判官朴宗珪敎以與申韺等同罪而以等數之各異尙在奪告身中一體蕩滌敍用前郡守尹行醇前府使李漸運前縣監張集紹前縣監朴孝成前府使李吉培前縣監鄭雲達前縣監愼性眞前縣監李亨正前縣監李東野前縣監林元浩前縣監李景壽前縣監朴彬源前郡守宋綸源前縣監李旭祥前縣監金樂海前縣監李秉道前縣監金忠國前牧使曹翬振前郡守具久德前府使崔雲羽減一等前郡守韓永逵敎以趙重鎭等旣敍用一體敍用職牒還授秩前判官申韺前判官閔百準前判官趙鉉前判官元羽孫前郡守成範鎭前縣監朴宗正前縣監張至冕前縣監李益洙前郡守李文會前府使尹宇大前縣監趙祥逵前牧使兪漢敦前假注書李章垕敍用兵曹被謫蒙放秩前宣傳官李甲會蕩滌敍用罷職秩前水使鄭彥衡前僉使張景泓前萬戶黃河潤前萬戶車亨遠前水使鄭忠達前僉使申在寬前營將鄭光賓前僉使曺懿秀前局別將閔百履前兼司僕將閔修益前千總朴應浩前五衛將金處純前騎士將金▣前副護軍李有豊前副護軍閔喆祥前副護軍金鎭恒前護軍田文顯前副護軍金慶輝前僉使趙永權敍用奪告身秩前萬戶李彥豊前萬戶張壽缸前虞候李道善前僉使趙永權減一等職牒還授秩前水使鄭彥衡前僉使張景泓前郞沈鐮敍用
정조 20년 · 강
御春塘臺召見藥院提調尹師國及輪對官行都政及日次儒生殿講嶺南武士射講考官李秉模李時秀申光履李益運參考官李始源沈象奎金近淳射講試官李敬懋鄭履玉李尙岳
정조 20년 · 목
藥院請診也○具翼善冠袞龍袍陞座試官率儒生及武士分東西入庭行禮訖命輪對官以次進前各陳所懷仍開講於大次前開政於小次前以工歌鹿鳴之三三拜爲賦題遣史官齎去泮宮試上齋生收券以來親考進士蔡一揆以三下一居首○敎曰今日日次講時上齋生製述居首三下一進士蔡一揆除職三下進士金處明生員尹日逵進士金致均各給二分草三下生員鄭淞給一分次上進士李長演安周彬趙尙兼各紙一卷賜給○敎曰今日日次殿講時講居首進士金碩鉉旣非純通給二分之次進士金相任李壽薰幼學金益耟給一分略粗以下勿論○敎曰嶺南武士試射居首人曺慶夏今日政初仕調用之次善山閑良林遇榮直赴會試其餘二人及未入格三人與林遇榮皆令兵曹給糧下送
정조 20년 · 강
命蘆原驛位田土相換時濫執委折令禮堂査實草記
정조 20년 · 목
兵曹正郞鄭晚錫所懷元陵陵軍位土以蘆原驛位畓相換而取其陵底附近地劃給事命下而陵軍輩不論面里之遠近只擇土品之膏饒故驛位畓之散在各面者亦多劃執且以田換畓者爲二十七日耕加數濫劃者爲一結零陵軍位田事體目別代土相換實合事宜而第其取捨之際有欠均平之道無識驛卒輩不無抑鬱之歎依初判下附近面劃給事更爲申飭于禮曹實爲兩便之道矣敎以其委折令判堂査實草記稟處
정조 20년 · 강
飭兵曹價布上納稽留幻弄之弊
정조 20년 · 목
兵曹正郞呂駿永所懷以爲價布上納實關經費六當磨鍊馱價計除使之趁期輸納者法意何如而外邑稽留便成痼弊近來經費每患不足而稽留之弊愈往愈甚或有無端愆期者或有中路牟利者甚至於謂非土產京貿來納者此非民間之難捧而然也錢木輸來之際奸吏輩從中幻弄無所不至木品之麤劣情債之增加職由於此今若一一摘發邑邑論罪則徒致騷擾畢竟無實自今爲始更爲定式陳省中考其發送月日査其稽留久近若有幻弄者則所謂馱價一幷勿論發關本道使之査報之意爲先嚴飭於各該道帥臣則似有實效矣從之
정조 20년 · 강
命軍資監移劃他倉穀虛錄之弊令該曹草記稟處
정조 20년 · 목
軍資監判官南溟學所懷以爲本監穀物每年不足於放料則以他倉穀移劃放料而其所欠縮戶曹會減之外又名以某倉穀遺在年年虛錄於會計册中米爲三千七百七十餘石太爲九百四十餘石田米爲九百十餘石合爲五千六百餘石矣欠穀之名以遺在而恰過半萬石者其在重穀簿之道誠極可悶自今以後移劃他倉穀從實縮自戶曹卽爲會減於放料當朔而他倉穀留在名色更不敢襲謬虛錄於會計册中之意定式似好矣敎以令該曹草記稟處
정조 20년 · 강
命分院移設事令都提擧論理稟處
정조 20년 · 목
司饔院直長李應鼎所懷以爲臣以柴場摘奸事差往分院經紀燔事採探民瘼則分院之每十年輪回移建於廣州六面楊根一面者自是定式而蓋取其柴路之便近基址之合當故也今則仍循不移已近五十年之久柴木罄竭釜基凹陷民情皆願依例移設合有變通之道矣敎以令都提擧論理草記稟處
정조 20년 · 강
命箭串牧場牧馬添放事及牧子移定事令提擧草記
정조 20년 · 목
司僕寺僉正朴宗厚所懷以爲箭串牧場所放之馬開春後各牧場所在雌馬中擇取其體大骨駿者從優添放北關開市時雌雄㺚馬貿得其色鮮體健者以爲一體牧養之地而上送之際勿令火食只喂水草之意亦爲知委敎以言于提擧指一草記○司僕寺判官韓大裕所懷以爲箭串旣已設場馬匹經冬無頉來頭當有加數牧養而看護之節不可專責於些少員役原定諸員擇其勤幹者限二十餘名仍給所授位田移定牧子使之輪回看養事甚便好矣敎以言于提擧草記可也
정조 20년 · 강
汰掌樂僉正金聖䂓遞提調李得臣李書九
정조 20년 · 목
輪對至聖規以無所懷仰奏予曰本院果無弊可言乎聖規曰果然無弊予曰本院之弊甚至雇用樂工則該郞之曰以無弊萬萬可駭仍命汰去拿問○得臣書九以不爲入來幷許遞
정조 20년 · 강
汰典牲主簿李致默仍令兵判決棍
정조 20년 · 목
輪對入侍下詢本寺留在致默不能對有是命
정조 20년 · 강
命祿都目政事今日爲之
정조 20년 · 강
特補蔡弘履爲楊州牧使
정조 20년 · 목
弘履以承旨不爲仕進敎曰殿座時知申豈敢言病乎怠忽甚矣楊州牧使除授當日辭朝時任牧使遞付京職○內醫院啓言副提調蔡弘履謂有身病今日問安不爲仕進請牌招敎曰已命外補都承旨前望令政院入之待下批牌招先人侍後謝恩
정조 20년 · 강
命革罷正領陞六之例今政則初仕調用
정조 20년 · 목
兵曹判書鄭好仁啓言一內正領之計仕陞六本無意義而況兼仕禁軍旣復古制之後則正領之效勞尤無可稱自今以後正領出六之例請永爲革罷從之敎曰今番積仕之正領係是令前初入仕調用
정조 20년 · 강
兵曹以參上參下實職中年老人及濟州時仕人抄啓
정조 20년 · 목
兵曹判書鄭好仁啓言依下敎武兼李明東爲年幾何事及參上實職中年過七十及七十近處爲幾人而濟州人時仕亦爲幾人事査問則李明東年今爲七十一歲參上實職中年近七十人訓鍊正鄭宅柱判官金翊烈閔百吉武兼金鳳九今年俱爲六十七歲部將韓祜增爲六十五歲濟州時仕人洪範端高遇泰俱在武兼而遇遇泰以其親病呈辭下鄕云矣敎曰收用之方別有下敎矣
정조 20년 · 강
飭諭兩銓諸臣
정조 20년 · 목
敎曰吏兵曹守令初仕各別擇差忠臣子孫中朝人軍功人依例收用事另飭銓曹親政時注書尙端院官員依例陞六近於遠人必欲拔例收用令道臣薦擧仍宣召旨者出於剔才之苦心則其可不每政勤飭乎諸道所薦十四人中八人除職餘姑未爲今日政次次收用宣召人中監役李樹仁情勢不但難强禮士之道不可强迫改差監役柳尋春是誰之家也飽聞其名對其人與之語果然端士此等人何必計仕乎令該曹付司果後政待百里之任以試之旣爲宣召人敎官使之擬入敎官金東善亦爲出六區處除講後政待窠差送近邑以爲便養大臣之地在大臣榮幸何如此意遣史官傳諭于金奉朝賀聞吏判言前敎官金明淳今幾仕滿云然則序陞窠窄之時宜有闊狹亦爲出六區處文忠之家祿仕者只有一人而筮仕二十二年尙在烏帶云監役兪漢寬亦付司果事分付今玆之敎意在扶植大義況文忠家人乎故領議政李宗城奉祀孫進士李永老今政使之祿仕言其勞也試能因多歧惜乎其年已老前五衛將李萬運時任敦寧都正改差擬入而今見兵曹抄出者年過七十登科近四十年者武兼李明東也年近七十而登科近五十年者武兼金鳳九也年近七十而登科三十年內外者判官閔百吉金翊烈部將韓祜增也此輩何異於老職乎竝令兩銓各道中軍作窠陞資差送訓鍊副正鄭宅柱地處好而年迫七十亦令今日政三品職調用耽羅人則近果留意收用而文臣猶有侍從及郵官武弁之時仕在京者只有武兼洪範端云訓鍊判官擬入今日政仍差道內邊將事令兵判知悉夏政則松都人收用而今豈可闕焉前五衛將韓景瑀豐德陵寢修改效勞旣多身手與才藝可合奬用今政先爲收用此後差送守令年老人陞資中前武兼金鳳九大興中軍作窠差送俾知晝錦之榮淸白吏子孫今政亦爲收用而薦單俱到抄啓尙稽豈可又爲經歲乎歲前齊會賓廳依例抄啓事言于都堂西北尙武之地其所振拔尤當着念俾有實效之道嚴飭銓曹○兵曹判書鄭好仁以金鳳九卽部薦而大興中軍乃是履歷窠不得越格擬望奏敎曰旣有特敎則何論營將雖兵水使副薦豈可不爲乎松都七十老人之擧風於大興中軍有何不可乎兵判奏語太涉不審從重推考
정조 20년 · 강
命郡守窠則以未準朔縣令縣監通瀜排擬侍從瓜近守令亦於今政差代
정조 20년 · 목
敎曰郡守多窠京職中排擬之人乏少云已準朔縣令縣監則雖有勿遷之飭敎不可無闊狹郡守窠則許令通瀜排擬又敎曰準朔守令雖勿遷移侍從堂上堂下瓜近守令與其差出於散政趁今差代爲可今日政內移差出
정조 20년 · 강
命保寧結城以蔭官差送平昌藍浦及郵官文一窠幷以武臣擬入載寧郡守法聖僉使皆於今政差代
정조 20년 · 목
敎曰交差之法固好保寧結城俱是難治之邑其代以蔭官差送平昌藍浦以武弁堂下差送西銓武參上積滯可悶郵官文一窠以武臣擬入又敎曰載寧郡守法聖僉使係是應遞之窠今日政差代
정조 20년 · 강
命軍器正除非三望不足無得新通
정조 20년 · 목
吏曹判書沈煥之啓言今聞兵判言軍器正作窠則勿用舊望必以有實職人通擬以補陞六窠之不足云矣臣意以爲軍器正與訓鍊正雖若有差等均爲武弁堂下正三品而且有通淸備擬之法則舊通不滿三望然後始議新通是蓋爲武官之峻選矣近年以來多留舊望隨意新通官方淆亂反不及訓鍊副正自今申明舊制除非三望不足請無得通擬從之
정조 20년 · 강
遞大司諫金翰東司諫李景溟獻納朴鍾淳正言金熙華趙德潤執義宋翼孝掌令沈奎魯鄭最成
정조 20년 · 강
都政下批吏曹判書沈煥之參判李敬一參議蔡弘遠正郞權漢緯吳大坤權晙佐郞李明孚尹愭宋知濂兵曹判書鄭好仁參判李鼎揆參議李翼晉參知金熙朝正郞南達孫鄭晚錫呂駿永閔命爀佐郞鄭觀輝趙得永
정조 20년 · 목
吏批以李聖龜爲交河郡守洪秉周爲溫陽郡守申大羽爲淸道郡守成致鳳爲渭原郡守李尙說爲礪山府使趙岡爲海美縣監金熙朝爲永興府使初以朴宗來批下尋移拜承旨以李尙度代之亦改差申鳳朝爲驪州牧使尋命與楊州牧使蔡弘履相換洪秉玉爲陰竹縣監申夔相爲陽智縣監金仁柱爲慶山縣監任希復爲淸安縣監沈景文爲尼城縣監宋文述爲康津縣監申善應爲价川郡守魏光翼爲藍浦縣監張錫胤爲玄風縣監鄭來升爲平昌郡守權襈爲江東縣監金翰東爲成川府使崔重奎爲朔寧郡守徐應輔爲結城縣監李田秀爲昌寧縣監閔致謙爲金化縣監柳憲周爲襄陽府使宋欽書爲載寧郡守李根爲保寧縣監尹行逵爲平安都事初以金秀臣批下改差又以李東煥批下移拜正言以權漢緯爲連原察訪朴鼎元爲幽谷察訪李柱爲濟原察訪金麟米爲參禮察訪鄭宗顯爲鰲樹察訪○以李敬一爲同經筵新通又以敬一爲吏曹參判徐邁修敬一新通徐郁修爲大司諫郁修沈基泰成鼎鎭新通鄭毅祚爲執義鄭觀輝韓興裕毅祚新通崔烜爲司諫張至冕李甲龍爲掌令至冕陞品甲龍李圭夏新通任長源爲獻納丁志元玄重祚長源新通李東煥權文度爲正言閔命爀朴宗京東煥文度李顯秀鄭彥仁新通李魯春爲應敎李景溟爲副應敎景溟朴載淳韓用鐸新通尹永烈朴魯榮徐協修爲假監役沈來永爲健元陵參奉李家淳爲順陵參奉李永老爲顯陵參奉李基弘爲宣陵參奉洪秉寀爲明陵參奉蔡一揆爲恭陵參奉朴宗慶爲童蒙敎官李建胄爲莊陵參奉尋命與假監役徐協修相換申滃宋文顯爲典獄參奉趙明益鄭鏳爲假引儀永烈以下竝初仕鄭宅柱爲軍器正宅柱趙恩錫新通李萬運爲敦寧都正李鼎德爲禮曹參議洪仁浩爲兵曹參判前望也初以李義駿批下尋遞黃昇源申耆爲承旨前望也昇源未卽肅謝敎曰身在政席不卽肅拜當該承旨遞差前望入之以李鼎揆批下尹行頤爲兵曹參知尋遞以睦萬中代之前望也○敎曰雖曰左賢右戚達城家徐日輔因作窠而遞鰲興家金龍柱因連中而罷奉朝賀家時仕者只有洪守榮一人有非惇敍之義徐日輔參議見窠擬入金龍柱蕩滌與前縣監洪就樂復職待窠調用○以李肇源爲工曹參議尋遞以睦萬中代之又遞以徐日輔代之○以慶基殿令望筒洪就榮添書落點仍命與儀賓都事洪樂莘相換又命與宗親府典簿金晚淳相換○兵批以具載敬爲安東營將李源龍爲尙州營將李潤集爲全州營將元永龜爲洪州營將金鳳九爲大興中軍韓祜增爲慶尙中軍李明東爲黃海中軍金翊烈爲忠淸中軍閔百吉爲咸鏡中軍載敬以下竝新資李遠觀爲平安中軍鄭宅柱爲全羅中軍初以黃宗大批下敎曰軍器正鄭宅柱全羅中軍擬入新除中軍關西道內邊將中差送○以柳和源爲訓鍊副正朴明勳金煐新通金爔爲訓鍊正尹孝儉新通尋遞以金煐代之新通李運春爲北虞候趙洵爲黃海水虞候尹行源爲慶尙兵虞候李東憲爲法聖僉使閔百履爲群山僉使尹敏東徐益淳南行爲宣傳官李得秀李以龍金時弼曺慶夏爲武兼金復淳朴師儉裵泰度李雲淵尹若理金之翰爲守門將李學賢李亨保南行爲部將張章玉爲東道參軍李學道爲西道參軍洪浩淵爲舊▣陂知權管池範祖爲自作仇非權管敏東以下竝初仕敎曰總管中有實故人許遞今日政差出遞總管李在學以李鼎揆代之○敎曰濟州武兼受由人改差其代以濟州上京武士中擬入以李景喆武兼加設批下○以宣傳官望筒敎曰宣傳官金煐仍任訓鍊正金爔亦爲仍任○敎曰加背梁萬戶文以周係是堂上與舊所非別將李春發相換
정조 20년 · 강
外補應敎趙弘鎭槐山郡守尋命與康津顯監宋文述相換
정조 20년 · 목
敎曰雖云未及聞知處義或似然矣而爲其長官者難免不實之責應敎趙弘鎭槐山郡守除授當日辭朝時任郡守遞付京職其餘諸玉堂本職許遞俾伸廉隅○敎曰槐山郡守趙弘鎭與康津縣監宋文述相換趙弘鎭卽爲辭朝漂人問情不可曠官待城門開下送
정조 20년 · 강
推吏曹判書沈煥之重推兵曹判書鄭好仁
정조 20년 · 목
政院以司藝望以芸閣通擬請推吏曹判書沈煥之煥之仍啓言司藝一望才已備擬受點而新除人安任權不當擬望而擬望臣昏謬不察以壞政格請原望筒勿施從之以鹿島萬戶望筒敎曰正領久勤不但最歇之窠卽六番禁軍中年數最小而近三十年首仕不爲檢擬以正領先爲擬入鹿島萬戶金振聲望筒勿施兵曹判堂從重推考
정조 20년 · 강
放會寧府定配罪人洪秉臣
정조 20년 · 목
敎曰飭已施鏡城前判官洪秉臣罪名分揀
정조 20년 · 강
推御營大將李漢豊承旨李海愚令該將臣嚴治該校
정조 20년 · 목
敎曰帳殿無異法殿殿上將校豈敢上來呈草記乎近來政院不知古規雖不請罪亦不出至席端捧入而該校焉敢攔入於隔帳之內乎該將臣難免常時不能檢飭之責雖旣推考此後將官未及待令之時呈於階下事嚴飭各營該校付之該將臣嚴治
정조 20년 · 강
重推有司堂上李時秀科治該吏
정조 20년 · 목
備郞命以參上宣傳官中差出作窠以爲出六人區處而不卽擧行敎曰何時下敎尙不傳之擧行萬萬駭然有司堂上李時秀爲先從重推考該吏令攸司嚴加科治
정조 20년 · 강
命入格儒生及今政新除守令邊將初仕人明日來待
정조 20년 · 강
命前中軍趙彥臣令訓局相當任窠差定